龍眠畫馬
作者：陸游
朝代：宋

paragraphs: 國家一從失西陲，年年買馬西南夷。
瘴鄉所産非權奇，邊頭歲入幾番皮。
崔嵬瘦骨带火印，離立欲不禁風吹。
圉人太僕空列位，龍媒汗血來何時。
李公太平官京師，立仗慣見渥洼姿。
斷縑歲久墨色暗，逸氣尚若不可羈。
賞奇好古自一癖，感事憂國空餘悲。
嗚呼安得毛骨若此三千疋，衘枚夜度桑乾磧。